སོག་རྫོང་།
ལོ་རྒྱུས།
སོག་རྫོང་རེ་དཀར་སོག་གསུམ་གྱི་ལོ་རྒྱུས། ལོ་རྒྱུས་ཀྱི་ཡིག་ཚང་མ་སྔོག་པར་འོལ་ཚོད་ཤོད་མཁན་ཁག་གཅིག་གིས། སོག་པོའི་མི་རིགས་ལས་ཆད་ཚུལ་དང་། སེང་ལྕམ་འབྲུག་མོའི་འཁྲུངས་ཡུལ་ཡིན་སྐོར་སོགས་བྱིས་སྒྲུང་འདྲ་བོ་མང་པོ་ཞིག་གིས་ལོ་རྒྱུས་ཀྱི་དོན་དངོས་ཀྱི་ཞལ་རས་སྒྲིབ་བཞིན་ཡོད། དེ་ཡང་བོད་རྒྱལ་མ་བྱུང་བའི་སྔོན་མ་སང་སྤུན་དགུ་དུས་ནས་རེ་དཀར་སོག་གསུམ་གྱི་ཡུལ་སྡེ་འདི་ཡོད་སྐོར་འཁོད་པའི་ཡིག་ཆ་ཞིག་ཁོ་བོས་མཐོང་མྱོང་ཡོད་ཀྱང་། བསྐྱར་དུ་ལྟ་ཀློག་བྱེད་པའི་གོ་སྐབས་མ་ཤར་བས་འོལ་ཚོད་ཀྱིས་ལོ་རྒྱུས་ལ་ནག་ཐིག་འབེབས་འདོད་མེད། རེ་དཀར་སོག་གསུམ་གྱི་ས་ཡུལ་འདི་བོད་རྒྱལ་གནམ་རི་སྲོང་བཙན་བྱོན་པའི་ཡར་སྔོན་སུམ་པའི་ཁོངས་སུ་གཏོགས་ཅིང་། དེའི་སྐབས་སྟོད་མངའ་རིས་སྐོར་གསུམ་ཞང་ཞུང་གི་ཁོངས་དང་། བར་དབུས་གཙང་རུ་བཞི་སྤུར་རྒྱལ་བོད་ཀྱི་མངའ་ཁོངས། སྨད་མདོ་ཁམས་སྒང་དྲུག་སུམ་པ་དང་། ལྡོང་བཅས་ཀྱི་མངའ་ཁོངས་སུ་གྱུར་ཡོད་པ་ལོ་རྒྱུས་ཁག་ལས་གསལ་ལ། དེ་རྗེས་ཆོས་རྒྱལ་སྲོང་བཙན་སྒམ་པོའི་དུས་༼བོད་ཆེན་པོའི་དུས་སྐབས་ལ་ཟེར་ལ༽སྟོད་ཞང་ཞུང་ནས་སྨད་རྒྱ་ནག་གི་བར་དབང་བསྒྱུར་སྐབས་བོད་ཆེན་པོའི་ཁོངས་སུ་གཏོགས། བོད་སིལ་བུར་འཐོར་རྗེས་སོག་པོའི་དབང་ཤུགས་བོད་ལ་སླེབས་སྐབས་ཧོར་ཚོ་བཞི་བཅུ་ཞེ་གཉིས་ཟེར་བ་ཧོར་ཚོའི་ཁོངས་སུ་གཏོགས། དུས་ཕྱིས་རྒྱལ་དབང་ལྔ་པའི་སྐུ་དུས་སུ་གུ་ཤྲི་བསྟན་འཛིན་ཆོས་རྒྱལ་གྱི་བཙུན་མོས་དབང་རྡོ་རྗེ་ཕྲེང་བ་ཞུས་པའི་ཡོན་དུ་རེ་དཀར་སོག་གསུམ་ཕུལ་ཞིང་། རེ་དཀར་སོག་གསུམ་ཕུལ་རྗེས་ཧོར་ཚོ་སོ་དགུ་ཞེས་འབོད། རྒྱལ་དབང་མཆོག་དང་སྡེ་སྲིད་སངས་རྒྱས་རྒྱ་མཚོའི་སྐབས་ཙམ་ནས་རེ་དཀར་སོག་གསུམ་དེ་བོད་གཞུང་དགའ་ལྡན་ཕོ་བྲང་གི་གཞུང་སྡེ་རུ་བསྒྱུར་ནས་བོད་སྡེ་རེ་དཀར་སོག་གསུམ་ཟེར་བ་དེ་དུས་ཐོགས་ཡོད་འདུག སྤྱིར་ན་རེ་དཀར་སོག་གསུམ་འདི་སྲིད་འཛིན་ས་ཁུལ་མང་པོ་ཞིག་ལ་འགྱུར་བ་བྱུང་ཡོད་ཚོད་འདུག སྔོན་ཆན་མི་རྒན་རྣམས་ཀྱི་གཏམ་འགོ་ལ། རྒྱ་དུས་བོད་དུས་སོག་དུས་གསུམ་ཟེར་བ་དང་། ཡང་ཆེ་གཏམ་འདོན་སྐབས་སུ་རྒྱ་སྡེ་ནག་པ་ཚོ་དྲུག་གི་རྨིག་ཞབས་མར་རྡུང་གི་འཕྲ་ཁ་ཚ་ས། ཚོ་བ་སུམ་ཅུ་སོ་དགུ་ཡི་ར་རྩེ་ཡར་རྡུང་གི་རྭ་ཁ་ཚ་ས། བོད་སྡེ་རེ་དཀར་སོག་གསུམ་ནི་གོང་ས་ལྔ་པ་ཆེན་པོ་མཆོག་ནས་བཟུང་སྐྱབས་མགོན་སྐུ་ཕྲེང་རིམ་བྱོན་གྱི་མཆོད་སྡེ། མེ་ཏོག་པདྨ་དཀར་མོའི་ཚོམ་བུ། མདོ་སྟོད་བར་ཁམས་གྱི་ས་ཆ་འདི་རྟ་བྲ་ནག་ཞིག་ལ་ཚ་བཞག་ན་ཡ་ཐོད་དུང་གི་འཛི་ཐིག་ལྟ་བུ་ཡིན་པས། ལྷ་གཞན་དང་མི་འདྲ་སྐུ་མདོག་གསལ། ནོར་གཞན་དང་མི་འདྲ་གོང་ཐང་ཆེ་ཟེར་གྱི་ཡོད་པ་རེད། དེ་སྔོན་བོད་གཞུང་དགའ་ལྡན་ཕོ་བྲང་སྐབས་སུ་བོད་སྡེའི་ཉིང་ཁུ་ཡིན་པས་ཁྲལ་ཁྲིམས་ཡང་བཟོ་དང་ཞུ་དོན་བདག་སྤྲོད་གང་ཐད་ནས་ཐུན་མོང་མ་ཡིན་པའི་ཕྲན་བུ་དམིགས་བསལ་ཡོད་སྐད་འདུག སོག་པོའི་རྒྱལ་པོ་གོ་དན་ཁང་གིས་བོད་ཆོལ་ཁ་གསུམ་དེ་འགྲོ་མགོན་ཆོས་རྒྱལ་འཕགས་པར་ཕུལ་རྗེས་རེ་དཀར་སོག་གསུམ་མདོ་སྟོད་ཆོལ་ཁའི་ཁོངས་སུ་གཏོགས། སྐབས་དེའི་ཆོལ་ཁ་དབྱེ་འབྱེད་བྱེད་སའི་ས་མཚམས་ཏེ། སོག་ལ་སྐྱ་བོ་ནས་རྨ་ཆུ་ཁུག་པ་ཡན་མདོ་སྟོད་མི་ཡི་ཆོལ་ཁ་ཡིན་ཟེར་བ་ལྟར་སོག་ལ་སྐྱ་བོ་ནི་སོག་སྡེ་ནང་གི་ལ་ཞིག་གི་མིང་ཡིན་པ་ལོ་རྒྱུས་མཁས་པ་ཚོས་ཞལ་གཅིག་མཐུན་རེད། མདོ་ཁམས་ཆུ་བཞི་སྒང་དྲུག་དུ་བརྩི་སྐབས་རྔུལ་རྫ་ཟལ་མོ་སྒང་གི་ཁོངས་དང་། མདོ་སྟོད་ཤོད་ཆེན་བཅོ་བརྒྱད་ཀྱི་ཡ་གྱལ་སོག་ཤོད། རེ་ཤོད། དཀར་ཤོད་ཅེས་བགྲང་སྲོལ་ཡོད། རེ་ཤོད་ཟེར་བ་རོང་པོ་དང་། དཀར་ཤོད་ཟེར་བ་ཅུང་པ། སོག་ཤོད་ནི་སོག་རྫོང་ཏེ་བོད་སོག་པ་དེ་ཡིན་པ་དང་ཉེ་འགྲམ་ཁྱིམ་མཚེས་ནགས་ཤོད་དང༌། རྒྱལ་ཤོད་རྔུལ་ཤོད་སོགས་ཡོད་པ་རེད། ཕྱི་ལོ་༡༩༥༩ ནས་བཟུང་བོད་ཀྱི་རྒྱལ་ས་ལྷ་ས་ཤོར་རྗེས་རེ་དཀར་སོག་གསུམ་འདི་ཡང་རྒྱ་དམར་གུང་ཁྲན་ཏང་གི་དབང་འོག་ཏུ་ཚུད་དེ་རང་དབང་གི་ཉི་མ་དེ་ནས་ནུབ་པ་རེད། ས་བབ་ཆགས་ཚུལ་ནི་སོག་རྫོང་དེང་ནག་ཆུ་ས་ཁུལ་ནང་ནས་ཅུང་ཁ་དམའ་ཞིང་གནམ་གཤིས་སྙོམས་པའི་ས་ལ་བརྩི་བ་དང་སྤྱིར་བཏང་ཁྱོན་ཡོངས་ནས་བྱས་ན་ས་མ་འབྲོག་གི་ས་ཁུལ་ཡིན་རུང་རྔུལ་སོག་ཆུ་ཆེན་རྒྱུད་དུ་ཞིང་པ་ཤས་ཆེ་བ་དང་རེ་སྟོད་དང་། དཀར་སྟོད། སོག་པའི་ཁ་ལུང་བཅས་སུ་འབྲོག་པ་ཤས་ཆེ་བ་ཡོད། སོག་ནི་འབྲི་རུའི་བྱང་སྦྲ་ཆེན་གྱི་ལྷོ། སྙན་རོང་གི་ཤར་ལྷོ། དཔལ་འབར་གྱི་བྱང་ནུབ་ལ་གནས་ཡོད་པ་དང་ས་ཆ་འགའ་ཞིག་ནས་སྦྲ་ཆེན་དང་འབྲི་རུ་གཉིས་དང་སྦྲེལ་ནས་ཆགས་ཡོད་པ་རེད། རེ་དཀར་སོག་གསུམ་ཞེས་ཚོ་ཤོག་ཆེན་པོ་གསུམ་དེའི་ནང་གི་ཆགས་ཚུལ་ནི་དཀྱིལ་དུ་ཅུང་པ་དང་། ནུབ་ལ་སོག་པ། ཤར་དུ་རོང་པོ་བཅས་ཆགས་ཡོད་ལ་ལུང་པ་དེ་གསུམ་མཉམ་གཤིབ་ཏུ་ཆགས་ཡོད།། དཔྱད་གསུམ་ཚད་མའི་རིག་པ་མི་ལྡན་ཡང།། ཁུངས་ལྡན་ཡིག་ཆ་དག་ལ་ཞིབ་བྱས་ཏེ།། རང་མཉམ་གཞོན་སྐྱེས་རྣམས་ལ་ཕན་སླད་དུ།། རང་གི་གང་ནུས་སྲི་ཞུ་སྒྲུབ་པ་ལགས།།